
Text rozhodnutia
Súd: Krajský súd Bratislava Spisová značka: 2Cob/172/2011 Identifikačné číslo súdneho spisu: 1310205334 Dátum vydania rozhodnutia: 10. 01. 2012 Meno a priezvisko sudcu, VSÚ: JUDr. Zita Ilčíková ECLI: ECLI:SK:KSBA:2012:1310205334.1 Uznesenie Krajský súd v Bratislave v právnej veci navrhovateľa: SEZA s.r.o., so sídlom Bazovského 17, 841 01 Bratislava, IČO: 35 973 676, zast.: JUDr. Jozef Drvár, A.K., so sídlom Belinského 16, P.O.BOX 149, 851 01 Bratislava, proti odporcovi: T. B., D. XXX/C, XXX XX Q., zast. opatrovníčkou Janou Vitkovičovou, súdnou tajomníčkou Okresného súdu Bratislava I, o zaplatenie 987,52 Eur s príslušenstvom, o odvolaní navrhovateľa proti uzneseniu Okresného súdu Bratislava III, č.k. 20Cb/127/2010-34 zo dňa 21.03.2011 takto r o z h o d o l : Krajský súd v Bratislave uznesenie Okresného súdu Bratislava III, č.k. 20Cb/127/2010-34 zo dňa 21.03.2011 p o t v r d z u j e . o d ô v o d n e n i e : Napadnutým uznesením súd prvého stupňa podanie dňa 20.01.2011 vyzval navrhovateľa na doplnenie návrhu, aby presne označil účastníkov konania a zaslal potrebný počet rovnopisov s prílohami a s poučením, že ak v 15 dňovej lehote písomné podanie nedoplní, súd konanie odmietne. Nakoľko navrhovateľ na výzvu nereagoval, súd prvého stupňa jeho podanie odmietol. Proti tomuto uzneseniu podal v zákonom stanovenej lehote odvolanie navrhovateľ. Uviedol, že zrejme nedopatrením došlo k stavu, za ktorého nerešpektoval výzvu súdu zo dňa 20.01.2011 a presne neoznačil účastníkov konania. Uviedol, že v čase od 03.01.2011 bol PN, preto nevybavil výzvu súdu. PN ukončil na vlastnú žiadosť a po zistení aktuálneho stavu veci konvaliduje nedostatky návrhu tak, aby súd mohol meritórne vec rozhodnúť. K odvolaniu navrhovateľa sa opatrovníčka odporcu nevyjadrila. Odvolací súd preskúmal rozhodnutie súdu prvého stupňa podľa §-u 212 ods. 1 O.s.p. bez nariadenia pojednávania podľa §-u 214 ods. 2 O.s.p., oboznámil sa s procesným postupom súdu prvého stupňa, ako aj s dôvodmi uvedenými v odvolaní navrhovateľa a jednohlasne dospel k záveru, že odvolaniu nie je možné vyhovieť. Ani v rámci odvolacieho konania navrhovateľ neodstránil vady podania vytýkané súdom prvého stupňa. Nepostupoval v zmysle ust. §§ 42, 43 a 79 O.s.p. a svoje podanie v zmysle výzvu súdu prvého stupňa zo dňa 20.01.2011 nedoplnil. Odvolací súd sa preto podľa § 219 ods. 1, 2 O.s.p. uznesenie súdu prvého stupňa, ako vecne správne potvrdil. Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2012:1310205334.1 (dáta aktuálne k 9. 11. 2026). Záväzné je znenie zverejnené súdom.




